গোধূলির সূর্য অস্ত গেছে। আলো-আঁধারি ঘিরে ধরছে নগরীকে। পূর্ণিমার চাঁদ তখনও দ্যুতি ছড়ায়নি। আকাশে হঠাৎ তারাদের খেলা। একেক রঙ ও ঢঙের তারা যেন নিচ থেকে আকাশের দিকে উড়ছে, আর মনের আনন্দে খেলা করছে। অপরিচিতদের কাছে ঘটনাটি রীতিমতো কৌতূহলের। আকাশে খেলে বেড়ানো এসব তারা আর কিছু নয়, এগুলো ‘ফানুস’। বৌদ্ধ ধর্মাবলম্বীদের কাছে এটি অন্যতম ধর্মীয় উত্সব। পূর্ণিমা তিথিতে আসে প্রবারণা উৎসব। অনেকে এই উৎসবকে আশ্বিনী পূর্ণিমাও বলেন। কাল থেকে সন্ধ্যায় সবকটি বৌদ্ধ বিহারে একযোগে শুরু হবে শুভ প্রবারণা উৎসব । আজ চট্টগ্রাম বিভাগের বেশ কিছু বৌদ্ধ মন্দিরে ফানুস উড়ালেও, কাল থেকে চট্টগ্রামের সবকটি বৌদ্ধবিহারসহ পাহাড়ি ক্ষুদ্র নৃগোষ্ঠী একসঙ্গে যথাযোগ্য মর্যাদায় উদযাপন করবে প্রবারণা উৎসব।